PÖYTÄKIRJA Meksikon liittymisestä tullitariffeja ja kauppaa koskevaan yleissopimukseen

HALLITUKSET, JOTKA OVAT TULLITARIFFEJA JA KAUPPAA KOSKEVAN YLEISSOPIMUKSEN SOPIMUSPUOLIA, jäljempänä "yleissopimus" ja "sopimuspuolet",

EUROOPAN TALOUSYHTEISÖ

ja

MEKSIKON YHDYSVALTOJEN HALLITUS, JÄLJEMPÄNÄ "Meksiko", jotka

OTTAVAT HUOMIOON sen, että nykyisen kehitysmaa-asemansa vuoksi Meksikoon sovelletaan erityistä ja edullisempaa kohtelua kuin yleissopimuksessa ja muissa kyseisestä asiakirjasta johtuvissa määräyksissä sille määrätään,

OTTAVAT HUOMIOON Meksikon liittymiseksi yleissopimukseen käytyjen neuvottelujen tulokset,

OVAT SOPINEET edustajiensa välityksellä SEURAAVISTA MÄÄRÄYKSISTÄ:

I OSA Yleiset määräykset

1. Tämän pöytäkirjan 9 kohdan mukaisesta voimaantulopäivästä alkaen Meksiko on yleissopimuksen 32 artiklassa tarkoitettu sopimuspuoli ja soveltaa sopimuspuoliin väliaikaisesti ja jollei tämän pöytäkirjan määräyksistä muuta johdu:

a) yleissopimuksen I, III ja IV osaa;

b) yleissopimuksen II osaa siltä osin kuin se on yhdenmukainen Meksikon tämän pöytäkirjan päivämääränä voimassa olevan lainsäädännön kanssa.

Yleissopimuksen 3 artiklaan viittaavia 1 artiklan 1 kohdassa määrättyjä velvollisuuksia ja yleissopimuksen 6 artiklaan viittaavia 2 artiklan 2 kohdan b alakohdassa määrättyjä velvollisuuksia pidetään tässä kohdassa yleissopimuksen II osassa tarkoitettuina.

2. a) Yleissopimuksen määräykset, joita Meksikon on sovellettava sopimuspuoliin, jollei tässä pöytäkirjassa toisin määrätä, ja asiakirjan L/6010 83 kohdan mukaisesti, ovat Yhdistyneiden Kansakuntien kauppa- ja työllisyyskonferenssin valmistelevan komission toisen istunnon päätösasiakirjan liitteenä olevassa tekstissä, sellaisena kuin ne ovat oikaistuina, mukautettuina tai muulla tavoin muutettuina asiakirjoilla, jotka ovat tulleet voimaan päivänä, jona Meksikosta tulee sopimuspuoli.

b) Jos yleissopimuksen 5 artiklan 6 kohdassa, 7 artiklan 4 kohdan d alakohdassa ja 10 artiklan 3 kohdan c alakohdassa mainitaan kyseisen sopimuksen päivämäärä, sovelletaan Meksikon osalta tämän pöytäkirjan päivämäärää.

3. Maatalouden osalta sopimuspuolet tunnustavat etuusaseman, jonka Meksiko antaa tälle alalle talous- ja sosiaalipolitiikassaan. Tältä osin ja parantaakseen maataloustuotantoaan, ylläpitääkseen kiinteistöjärjestelmäänsä ja suojellakseen maanviljelijöiden tuloja ja työmahdollisuuksia Meksiko jatkaa järjestelmänsä soveltamista, jolla tuonnin ennakkoluvat korvataan asteittain tariffisuojalla, siltä osin kuin se on yhdenmukaista sen kyseisen alan tavoitteiden kanssa ja asiakirjan L/6010 29 kohdan määräysten mukaisesti.

4. Sopimuspuolet ovat tietoisia siitä, että Meksiko aikoo toteuttaa kansallisen kehityssuunnitelmansa sekä alakohtaiset ja alueelliset ohjelmansa ja ottaa käyttöön tarvittavat välineet niiden toteuttamiseksi, mukaan lukien verotukselliset ja rahoitusvälineet, yleissopimuksen ja asiakirjan L/6010 35 kohdan määräysten mukaisesti.

5. Meksiko hallitsee itse omia luonnonvarojaan kansallisen poliittisen perustuslain mukaisesti. Meksiko voi ylläpitää tiettyjä näiden varojen suojeluun liittyviä vientirajoituksia, erityisesti energia-alalla, yhteiskunnallisten ja kehitykseen liittyvien tarpeidensa mukaan, jos näitä vientirajoituksia sovelletaan yhdessä kansallisen tuotannon tai kulutuksen rajoitusten kanssa.

II OSA Luettelo

6. Liitteenä olevasta luettelosta tulee yleissopimuksen liitteenä oleva Meksikoa koskeva luettelo tämän pöytäkirjan tullessa voimaan.

7. a) Jos yleissopimuksen 2 artiklan 1 kohdassa mainitaan kyseisen sopimuksen päivämäärä, sovelletaan niiden tuotteiden osalta, joihin sovelletaan tämän pöytäkirjan liitteenä olevassa luettelossa olevaa myönnytystä, tämän pöytäkirjan päivämäärää.

b) Jos yleissopimuksen 2 artiklan 6 kohdan a alakohdassa mainitaan kyseisen sopimuksen päivämäärä, tämän pöytäkirjan liitteenä olevan luettelon osalta sovellettava päivämäärä on tämän pöytäkirjan päivämäärä.

III OSA Loppumääräykset

8. Tämä pöytäkirja talletetaan sopimuspuolten pääjohtajan huostaan. Se on avoinna Meksikon allekirjoitettavaksi 31 päivään joulukuuta 1986. Se on myös avoinna sopimuspuolten ja Euroopan talousyhteisön allekirjoitettavaksi.

9. Tämä pöytäkirja tulee voimaan kolmantenakymmenentenä päivänä sen jälkeen, kun Meksiko on allekirjoittanut sen.

10. Meksikon tultua yleissopimuksen sopimuspuoleksi tämän pöytäkirjan 1 kohdan mukaisesti se voi liittyä mainittuun sopimukseen tämän pöytäkirjan soveltuvien lausekkeiden mukaisesti jättämällä liittymiskirjan pääjohtajalle. Liittyminen tulee voimaan päivänä, jona yleissopimus tulee voimaan 26 artiklan määräysten mukaisesti, tai kolmantenakymmenentenä päivänä sen jälkeen, kun liittymiskirja on talletettu, jos tämä päivä on ensiksi mainittua myöhäisempi. Tämän kohdan mukaista liittymistä yleissopimukseen pidetään mainitun sopimuksen 32 artiklan 2 kohdassa tarkoitettuna sopimuksen hyväksymisenä mainitun sopimuksen 26 artiklan 4 kohdan mukaisesti.

11. Meksiko voi ennen liittymistään yleissopimukseen 10 kohdan mukaisesti lopettaa mainitun sopimuksen väliaikaisen soveltamisen; tämä lopettaminen tulee voimaan kuudentenakymmenentenä päivänä sen jälkeen, kun pääjohtaja on vastaanottanut sitä koskevan kirjallisen ilmoituksen.

12. Pääjohtaja toimittaa viipymättä jokaiselle sopimuspuolelle, Euroopan talousyhteisölle, Meksikolle ja jokaiselle hallitukselle, joka on liittynyt yleissopimukseen väliaikaisesti, tämän pöytäkirjan oikeaksi todistetun jäljennöksen ja ilmoituksen kaikista mainitun pöytäkirjan allekirjoittamisista 8 kohdan mukaisesti.

13. Tämä pöytäkirja kirjataan Yhdistyneiden Kansakuntien peruskirjan 102 artiklan määräysten mukaisesti.

14. Tehty Genevessä seitsemäntenätoista päivänä heinäkuuta vuonna tuhatyhdeksänsataakahdeksankymmentäkuusi yhtenä kappaleena ranskan, englannin ja espanjan kielellä, jollei liitteenä olevan luettelon osalta toisin määrätä, ja jokainen teksti on yhtä todistusvoimainen.

LIITE

LUETTELO LXXVII MEKSIKO (Luettelo on nähtävillä GATTin sihteeristössä Genevessä)